b"\n_START_ARTICLE_\nMassacre de Jamestown\n_START_SECTION_\nAntecedents\n_START_PARAGRAPH_\nDespr\xc3\xa9s de la primera guerra anglo-powhatan (1609-1613), l'any 1614 el casament de Pocahontas \xe2\x80\x94la filla petita de Wahunsonacock, el rei powhatan\xe2\x80\x94 amb el col\xc3\xb3 John Rolfe va obrir un per\xc3\xadode de relacions m\xc3\xa9s pac\xc3\xadfiques entre els colons anglesos i els indis de la confederaci\xc3\xb3 powhatan. El 1618, despr\xc3\xa9s de la mort de Wahunsonacock, conegut pels anglesos com el cap powhatan, el seu germanastre Opchanacanough va passar a ser l\xc3\xadder de la tribu. Opchanacanough no creia que les relacions pac\xc3\xadfiques amb els colons es poguessin mantenir durant gaire temps, i, ja refet de la derrota de la primera guerra anglo-powhatan, durant la qual va ser el cap dels guerrers pamunkey, va planificar la destrucci\xc3\xb3 dels assentaments anglesos. La primavera del 1622, despr\xc3\xa9s de la mort del seu conseller Nemattanew a mans d'un angl\xc3\xa8s, Opchanacanough va llan\xc3\xa7ar una campanya d'atacs sorpresa que va afectar com a m\xc3\xadnim trenta-un assentaments i plantacions anglesos al llarg del riu James.\n_START_SECTION_\nL'av\xc3\xads a Jamestown\n_START_PARAGRAPH_\nJamestown, la capital i el principal assentament de la col\xc3\xb2nia, es va salvar gr\xc3\xa0cies a un noi indi anomenat Chanco, que tenia l'enc\xc3\xa0rrec d'assassinar l'home que li donava feina, Richard Pace; Chaco, per\xc3\xb2, va despertar Pace durant la nit i el va avisar de l'atac imminent. L'angl\xc3\xa8s, que vivia a l'altra riba del riu James, va amagar la seva fam\xc3\xadlia en un lloc segur i va travessar el riu per intentar avisar la resta de la col\xc3\xb2nia. Jamestown va tenir temps de preparar-se per a l'atac, per\xc3\xb2 els assentaments perif\xc3\xa8rics no van poder rebre l'alerta.\n_START_SECTION_\nLa destrucci\xc3\xb3 dels altres assentaments\n_START_PARAGRAPH_\nDurant l'atac sorpresa, moltes de les comunitats m\xc3\xa9s petites, que b\xc3\xa0sicament eren llocs d'avan\xc3\xa7ada de Jamestown, van rebre l'escomesa powhatan, inclosa Henricus i la seva nova escola, on anaven nens indis i els fills dels colons. A la plantaci\xc3\xb3 de Martin's Hundred hi va morir m\xc3\xa9s de la meitat de la poblaci\xc3\xb3, particularment al nucli de Wolstenholme Towne, on nom\xc3\xa9s van quedar dretes dues cases i part de l'esgl\xc3\xa9sia. En total, van morir vora quatre-cents colons (un ter\xc3\xa7 de la poblaci\xc3\xb3 blanca) i es van segrestar una vintena de dones que haurien de servir com a esclaves dels indis.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nLes difer\xc3\xa8ncies culturals entre els nadius americans i els europeus eren tals que quan els powhatan van donar per acabat l'atac no van fer cap altre moviment durant mesos, aparentment conven\xc3\xa7uts que els colons acceptarien les p\xc3\xa8rdues com a senyal que els powhatan eren m\xc3\xa9s poderosos i havien de ser respectats, i que des d'aleshores s'evitarien els conflictes i qualsevol mena de trencament dels acords que mantenien. Amb aix\xc3\xb2 van demostrar una greu incomprensi\xc3\xb3 de la mentalitat dels colons anglesos i dels governs d'ultramar que els donaven suport._NEWLINE_Els atacs del 22 de mar\xc3\xa7 van destruir la majoria de les collites de primavera dels colons i van provocar que abandonessin bona part dels seus assentaments. Per\xc3\xb2 tamb\xc3\xa9 van tenir efectes a llarg termini, ja que van refor\xc3\xa7ar entre els membres de la col\xc3\xb2nia i tamb\xc3\xa9 entre els ciutadans d'Anglaterra la idea que els indis eren uns salvatges, i van destruir la bona imatge de la seva cultura que se n'havien comen\xc3\xa7at a crear durant els anys anteriors gr\xc3\xa0cies a Pocahontas i altres membres de la confederaci\xc3\xb3 powhatan. A Henricus, un dels assentaments m\xc3\xa9s allunyats de Jamestown, s'hi havia aixecat una escola for\xc3\xa7a ben equipada per als nens indis i un col\xc2\xb7legi per als fills dels colons, per\xc3\xb2 tot aquest esfor\xc3\xa7 es va perdre. Van haver de passar setanta anys perqu\xc3\xa8 s'intent\xc3\xa9s una experi\xc3\xa8ncia similar \xe2\x80\x94el College of William and Mary, actualment una universitat\xe2\x80\x94, que va rebre l'aprovaci\xc3\xb3 de la monarquia anglesa gr\xc3\xa0cies a la iniciativa del rector d'Henrico Parish, James Blair. Per evitar el risc que reb\xc3\xa9s cap mena d'atac, la nova escola es va establir a Middle Plantation, una ciutat ben fortificada a pocs quil\xc3\xb2metres de Jamestown que al cap d'uns anys es convertiria en la capital de la col\xc3\xb2nia i passaria a dir-se Williamsburg.\n_START_SECTION_\nL'enverinament dels indis\n_START_PARAGRAPH_\nEls colons que van sobreviure a la massacre de Divendres Sant van contraatacar, i durant l'estiu i la tardor del 1622 van llan\xc3\xa7ar r\xc3\xa0tzies contra les tribus powhatan, buscant especialment destruir-ne les reserves de gra; van tenir tant d'\xc3\xa8xit que van for\xc3\xa7ar el cap Opchancanough a demanar una negociaci\xc3\xb3. Finalment es van obrir converses per buscar la pau per mitj\xc3\xa0 d'intermediaris indis, per\xc3\xb2 alguns dels l\xc3\xadders de Jamestown, instigats pel capit\xc3\xa0 William Tucker i el doctor John Potts, van enverinar el licor que s'havien de beure els representants powhatan en el brindis cerimonial. La metzina va matar uns dos-cents indis i cinquanta m\xc3\xa9s van morir a mans dels colons, per\xc3\xb2 el cap Opchancanough es va poder escapar.\n_START_SECTION_\nDeclivi i derrota powhatan\n_START_PARAGRAPH_\nAl cap de dos anys, el 1624, Virg\xc3\xadnia va passar a ser col\xc3\xb2nia reial d'Anglaterra. Aquest canvi suposava que seria la corona anglesa, i no la companyia de Londres per a Virg\xc3\xadnia com fins aleshores, qui tindria autoritat directa sobre el territori, i per tant ara serien els favorits reials els qui podrien treure profit de la col\xc3\xb2nia. Com passava en la majoria de casos, els colons van continuar sent explotats per al benefici personal d'uns pocs, i els interessos dels powhatan van ser encara m\xc3\xa9s menystinguts. L'expansi\xc3\xb3 cap a terres \xc3\xadndies i el trencament dels acords van continuar sent la manera normal de procedir, amb la conseg\xc3\xbcent irritaci\xc3\xb3 de les tribus powhatan._NEWLINE_Malgrat l'increment de la tensi\xc3\xb3, no hi va tornar a haver un enfrontament d'import\xc3\xa0ncia fins al 1644, amb la segona guerra anglo-powhatan, en la qual van morir uns cinc-cents colons anglesos, En aquell moment, les p\xc3\xa8rdues ja suposaven menys d'un deu per cent del total de la col\xc3\xb2nia brit\xc3\xa0nica, i van tenir un impacte considerablement m\xc3\xa9s baix. Opchancanough, que ja era vell i l'havien de transportar amb llitera, va ser capturat i empresonat a Jamestown, on un dels seus carcellers el va assassinar._NEWLINE_La mort d'Opchancanough va marcar clarament l'inici de la continuada i cada vegada m\xc3\xa9s evident decad\xc3\xa8ncia de la confederaci\xc3\xb3 powhatan, anys enrere poderosa; els seus membres van abandonar la zona, es van anar barrejant gradualment amb els colons o es van retirar a viure en alguna de les poques reserves \xc3\xadndies que es van crear a Virg\xc3\xadnia, tot i que tamb\xc3\xa9 aquests territoris eren objecte d'incursions i de confiscaci\xc3\xb3 de terres per part de la creixent comunitat blanca._NEWLINE_Actualment, nom\xc3\xa9s set tribus de les quaranta que formaven la confederaci\xc3\xb3 powhatan estan reconegudes per Virg\xc3\xadnia. Les dues reserves m\xc3\xa9s antigues s\xc3\xb3n Pamunkey i Mattaponi, situades entre els rius del mateix nom, dins del comtat de King William per\xc3\xb2 t\xc3\xa8cnicament independents d'aquest."